ORI เปิดแผน 5 ปีขึ้นท็อป 5 วงการธุรกิจโรงแรม-มิกซ์ยูสแนะ”ซื้อ”เป้า 24.40 บ.
ORI เปิดแผน 5 ปีขึ้นท็อป 5 วงการธุรกิจโรงแรม-มิกซ์ยูสแนะ"ซื้อ"เป้า 24.40 บ.
12 มิ.ย. 2561

บล.กสิกรไทย ระบุในบทวิเคราะห์วันนี้(12มิ.ย.) ว่า บริษัท ออริจิ้น พร็อพเพอร์ตี้ จำกัด (มหาชน) หรือ ORI (ซื้อ ปิด 19.50 บาท พื้นฐาน 24.40 บาท +25.13%) คุณกมลวรรณ วิปุลากร ประธานเจ้าหน้าที่บริหาร บริษัท วัน ออริจิ้น จำกัด ซึ่งเป็นบริษัทในเครือ ORI ประกาศแผน 5 ปีจะสร้างให้ วัน ออริจิ้น ขึ้นท็อป 5 ในวงการธุรกิจโรงแรมและมิกซ์ยูส
โดยจะลงทุนไม่ต่ำกว่า 2 หมื่นลบ.ในธุรกิจโรงแรม เซอร์วิสอพาร์ทเมนท์ อาคารสำนักงานให้เช่า ค้าปลีกและกลุ่มธุรกิจอาหาร โดยให้น้ำหนักที่ 70:20:10 ตามลำดับ โดยปัจจุบันมีโครงการ 13 โครงการที่อยู่ระหว่างพัฒนา มูลค่า 11.3 พันลบ. โดยจะเริ่มสร้างรายได้โครงการแรกในปี 2562 โดยเงินลงทุนหลักๆจะมาจาก ORI และพาร์ทเนอร์ ได้แก่ กลุ่มโนมูระ จากญี่ปุ่น และหลังจากสินทรัพย์พร้อม จะมีการขายเข้า REIT เพื่อระดมทุนสำหรับการพัฒนาใหม่ๆ
ทั้งนี้มีความเห็นเป็นบวกต่อทิศทางพัฒนาการของบริษัท รวมถึงแผนงานที่มีการเตรียมความพร้อมทั้งบุคลากร แหล่งเงินทุน รวมถึงเชนโรงแรมที่จะใช้ของกลุ่มอินเตอร์คอนติเนนทัล ซึ่งจาก upside ที่สูงถึง 25% จากราคาปิดล่าสุดต่อราคาเป้าหมายกลางปี 2562 ของเราที่ 24.40 บาท เราคงคำแนะนำ “ซื้อ”